title: Sklep Sveta (EU) 2018/1062 z dne 16. julija 2018 o stališču, ki se v imenu Evropske unije zastopa v Skupnem odboru CETA, vzpostavljenem s Celovitim gospodarskim in trgovinskim sporazumom med Kanado na eni strani ter Evropsko unijo in njenimi državami članicami na drugi strani, glede sprejetja poslovnika Skupnega odbora CETA in poslovnikov specializiranih odborov

text:
                  27.7.2018

                  SL

                  Uradni list Evropske unije

                  L 190/13

         SKLEP SVETA (EU) 2018/1062
         z dne 16. julija 2018
         o stališču, ki se v imenu Evropske unije zastopa v Skupnem odboru CETA, vzpostavljenem s Celovitim gospodarskim in trgovinskim sporazumom med Kanado na eni strani ter Evropsko unijo in njenimi državami članicami na drugi strani, glede sprejetja poslovnika Skupnega odbora CETA in poslovnikov specializiranih odborov
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 91 v povezavi s členom 100(2), prvim pododstavkom člena 207(4) in členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sklep Sveta (EU) 2017/37 (1) določa, da se v imenu Evropske unije podpiše Celoviti gospodarski in trgovinski sporazum (CETA) med Kanado na eni strani ter Evropsko unijo in njenimi državami članicami na drugi strani (v nadaljnjem besedilu: Sporazum). Sporazum je bil podpisan 30. oktobra 2016.

                     (2)

                     Sklep Sveta (EU) 2017/38 (2) določa, da se deli Sporazuma začasno uporabljajo, kar vključuje vzpostavitev Skupnega odbora CETA in specializiranih odborov. Sporazum se začasno uporablja od 21. septembra 2017.

                     (3)

                     V skladu s členom 26.1.4(d) Sporazuma Skupni odbor CETA sprejme svoj poslovnik.

                     (4)

                     V skladu s členom 26.2.4 Sporazuma specializirani odbori določijo svoj poslovnik in ga, če se jim zdi ustrezno, spremenijo.

                     (5)

                     Skupni odbor CETA na prvi seji sprejme svoj poslovnik, kot je določeno v Sporazumu.

                     (6)

                     Pravila iz tega poslovnika se smiselno uporabljajo tudi za specializirane odbore, razen če je sprejeta drugačna odločitev v skladu s členom 26.2.4 Sporazuma.

                     (7)

                     Za zagotovitev učinkovitega izvajanja Sporazuma je zato primerno določiti stališče, ki se v imenu Unije zastopa v Skupnem odboru CETA, na podlagi priloženega osnutka Sklepa Skupnega odbora CETA glede sprejetja njegovega poslovnika –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na prvi seji Skupnega odbora CETA, vzpostavljenega s Celovitim gospodarskim in trgovinskim sporazumom (CETA) med Kanado na eni strani ter Evropsko unijo in njenimi državami članicami na drugi strani, glede sprejetja poslovnika Skupnega odbora CETA in poslovnikov specializiranih odborov, temelji na osnutku Sklepa Skupnega odbora CETA, ki je priložen temu sklepu.

            Člen 2
            Ta sklep je naslovljen na Komisijo.

            V Bruslju, 16. julija 2018

                  Za Svet

                  Predsednica

               J. BOGNER-STRAUSS

            (1)  Sklep Sveta (EU) 2017/37 z dne 28. oktobra 2016 o podpisu, v imenu Evropske unije, Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (UL L 11, 14.1.2017, str. 1).

            (2)  Sklep Sveta (EU) 2017/38 z dne 28. oktobra 2016 o začasni uporabi Celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (UL L 11, 14.1.2017, str. 1080).

            OSNUTEK
            SKLEP št. […/2018] SKUPNEGA ODBORA CETA
            z dne …
            o sprejetju Skupnega poslovnika CETA in poslovnikov specializiranih odborov
            SKUPNI ODBOR CETA JE –
            ob upoštevanju celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani ter zlasti členov 26.1.4(d) in 26.2.4 Sporazuma,
            ob upoštevanju naslednjega:

                        (1)

                        V skladu s členom 30.7.3 sporazuma se nekateri njegovi deli začasno uporabljajo od 21. septembra 2017.

                        (2)

                        Na podlagi člena 26.1.4(d) sporazuma Skupni odbor CETA sprejme svoj poslovnik.

                        (3)

                        Specializirani odbori na podlagi člena 26.2.4 sporazuma določijo in spremenijo svoje poslovnike, če se jim zdi to ustrezno –

                  SKLENIL:
            Sprejmejo se poslovniki Skupnega odbora CETA in njegovih specializiranih odborov, kot je določeno v Prilogi.

               V …, …

                     Za Skupni odbor CETA

                     Sopredsednika

            PRILOGA
            POSLOVNIK SKUPNEGA ODBORA CETA

               Člen 1
               Sestava in predsedstvo

                  1.   Skupni odbor CETA, ki je ustanovljen v skladu s členom 26.1 celovitega gospodarskega in trgovinskega sporazuma (CETA) med Kanado na eni strani ter Evropsko unijo in njenimi državami članicami na drugi strani (v nadaljnjem besedilu: sporazum), opravlja svoje naloge, ki so določene v členu 26.1 sporazuma, prevzame odgovornost za izvajanje in uporabo sporazuma ter uresničuje njegove splošne cilje.

                  2.   Skupni odbor CETA v skladu s členom 26.1.1 sporazuma sestavljajo predstavniki pogodbenic sporazuma (v nadaljnjem besedilu: člani Skupnega odbora CETA), sopredsedujeta pa mu minister Kanade za mednarodno trgovino in član Evropske komisije, odgovoren za trgovino. Sopredsednika lahko predstavljata njuna pooblaščenca, kot določa člen 26.1.1 sporazuma.

                  3.   Pogodbenici v tem poslovniku sta opredeljeni v členu 1.1 sporazuma.

               Člen 2
               Predstavniki

                  1.   Pogodbenici sporazuma si uradno izmenjata seznam svojih članov Skupnega odbora CETA. Seznam ureja in posodablja sekretariat Skupnega odbora CETA.

                  2.   Če se sopredsednik Skupnega odbora CETA ne more udeležiti sestanka, ga lahko predstavlja pooblaščenec. Sopredsednik ali njegov pooblaščenec pisno obvesti drugega sopredsednika in ustrezno določeno kontaktno točko čim prej pred sestankom.

                  3.   Pooblaščenec sopredsednika Skupnega odbora CETA uveljavlja pravice zadevnega sopredsednika v okviru svojih pooblastil. V tem poslovniku se navedbe glede članov in sopredsednikov Skupnega odbora CETA razlagajo, kot da vključujejo pooblaščenca.

               Člen 3
               Sekretariat Skupnega odbora CETA
               Kontaktne točke CETA, ki jih pogodbenici sporazuma imenujeta v skladu s členom 26.5 sporazuma, delujejo kot sekretariat Skupnega odbora CETA.

               Člen 4
               Sestanki

                  1.   V skladu s členom 26.1.2 sporazuma se Skupni odbor CETA sestane enkrat letno ali na zahtevo ene od pogodbenic sporazuma. Sestanki so izmenično v Bruslju in Ottawi, razen če se sopredsednika odločita drugače.

                  2.   V skladu s členom 26.6.1 sporazuma se lahko sestanki Skupnega odbora CETA izvedejo prek video- ali telekonference.

                  3.   Vsak sestanek Skupnega odbora CETA skliče sekretariat Skupnega odbora CETA na dan in v kraju, ki ga določita pogodbenici sporazuma. Kot določa člen 26.6.2, si pogodbenici Sporazuma prizadevata, da se sestaneta v 30 dneh po datumu, ko ena pogodbenica sporazuma prejme zahtevo druge pogodbenice sporazuma za sestanek.

               Člen 5
               Delegacija
               Člane Skupnega odbora CETA lahko spremljajo vladni uradniki. Sopredsednika Skupnega odbora CETA sta pred vsakim sestankom obveščena o predvideni sestavi delegacije obeh pogodbenic sporazuma.

               Člen 6
               Dokumenti
               Kadar posvetovanja Skupnega odbora CETA temeljijo na pisnih dokumentih, sekretariat Skupnega odbora CETA te dokumente oštevilči in razpošlje kot dokumente Skupnega odbora CETA.

               Člen 7
               Korespondenca

                  1.   Korespondenca, naslovljena na sopredsednika Skupnega odbora CETA, se posreduje sekretariatu Skupnega odbora CETA, ki jo po potrebi razpošlje članom Skupnega odbora CETA.

                  2.   Korespondenco sopredsednikov Skupnega odbora CETA prejemnikom pošlje sekretariat Skupnega odbora CETA, ki jo oštevilči in po potrebi razpošlje drugim članom Skupnega odbora CETA.

               Člen 8
               Dnevni red sestankov

                  1.   Sekretariat Skupnega odbora CETA za vsak sestanek pripravi začasni dnevni red, ki ga skupaj z ustreznimi dokumenti pošlje članom Skupnega odbora CETA in sopredsednikoma najpozneje 15 koledarskih dni pred začetkom sestanka.

                  2.   Začasni dnevni red vključuje točke, za katere sekretariat Skupnega odbora CETA prejme od pogodbenice sporazuma prošnjo za uvrstitev na dnevni red in ustrezne dokumente, in sicer najpozneje 21 dni pred začetkom sestanka.

                  3.   Sopredsednika Skupnega odbora CETA objavita skupno odobreno različico začasnega dnevnega reda Skupnega odbora CETA pred začetkom sestanka ob upoštevanju člena 26.4 sporazuma.

                  4.   Skupni odbor CETA sprejme dnevni red na začetku vsakega sestanka. Če se pogodbenici sporazuma tako odločita, se na dnevni red lahko uvrstijo tudi točke, ki niso bile na začasnem dnevnem redu.

                  5.   Sopredsednika Skupnega odbora CETA lahko sporazumno povabita opazovalce, med drugim predstavnike drugih organov pogodbenic sporazuma ali neodvisne strokovnjake, ki zagotovijo informacije o določenih temah.

                  6.   Sopredsednika Skupnega odbora CETA lahko sporazumno skrajšata ali podaljšata roke iz odstavkov 1 in 2, da se upoštevajo zahteve posamezne zadeve.

               Člen 9
               Zapisnik

                  1.   Sekretariat Skupnega odbora CETA pripravi osnutek zapisnika vsakega sestanka, običajno 21 dni po koncu sestanka, razen če je sporazumno sprejeta drugačna odločitev.

                  2.   V zapisniku so praviloma povzete vse točke dnevnega reda, po potrebi pa se navede naslednje:

                              (a)

                              dokumenti, predloženi Skupnemu odboru CETA;

                              (b)

                              vse izjave, za vnos katerih so zaprosili člani Skupnega odbora CETA; in

                              (c)

                              sprejeti sklepi, dana priporočila, dogovorjene skupne izjave in operativni sklepi, sprejeti v zvezi s posameznimi točkami.

                  3.   Zapisnik vsebuje tudi seznam imen, nazivov in pripadnosti vseh posameznikov, ki so se v kakršni koli funkciji udeležili sestanka.

                  4.   Sopredsednika v roku 28 dni od dne sestanka ali do drugega dne, o katerem se dogovorita pogodbenici sporazuma, pisno potrdita zapisnik. Po potrditvi zapisnika kontaktne točke sekretariata Skupnega odbora CETA podpišejo po dva izvoda zapisnika, obe pogodbenici sporazuma pa prejmeta po en izvirnik teh dokumentov. Pogodbenici se lahko odločita, da to zahtevo izpolnita s podpisom in izmenjavo elektronskih izvodov. Izvodi podpisanih zapisnikov se posredujejo članom Skupnega odbora CETA.

                  5.   Sekretariat Skupnega odbora CETA pripravi tudi povzetek zapisnika. Potem ko sopredsednika Skupnega odbora odobrita besedilo povzetka zapisnika, ga objavita, ob upoštevanju člena 26.4 sporazuma.

               Člen 10
               Sklepi in priporočila

                  1.   Skupni odbor CETA odloča o vseh zadevah, če je tako določeno v tem sporazumu, in lahko pripravi tudi ustrezna priporočila. Skupni odbor CETA deluje na podlagi obojestranskega soglasja, kot je določeno v členu 26.3.3 sporazuma.

                  2.   V obdobju med posameznimi sestanki lahko Skupni odbor CETA sprejema sklepe ali priporočila s pisnim postopkom, če se pogodbenici sporazuma tako odločita z obojestranskim soglasjem. V ta namen sopredsednika v skladu s členom 7 članom Skupnega odbora CETA razpošljeta besedilo predloga v pisni obliki in določita rok, do katerega člani sporočijo pomisleke ali želene spremembe. Po preteku roka se v skladu s členom 7 pošlje obvestilo o sprejetih predlogih, ki se vključijo v zapisnik naslednjega sestanka.

                  3.   Kadar je Skupni odbor CETA v skladu s sporazumom pooblaščen za sprejemanje sklepov, priporočil ali razlag, se ti akti naslovijo „Sklep“, „Priporočilo“ oziroma „Razlaga“. Sekretariat Skupnega odbora CETA sklepom, priporočilom in razlagam dodeli zaporedno številko ter navede datum sprejetja in opis predmeta urejanja. V vsakem sklepu je določen datum začetka njegove veljavnosti, pri čemer je treba izpolniti vse potrebne notranje zahteve in končati notranje postopke.

                  4.   Vsak sklep, priporočilo ali razlago podpišeta sopredsednika Skupnega odbora CETA.

                  5.   Pogodbenici sporazuma zagotovita, da se sklepi, priporočila ali razlage, ki jih sprejme Skupni odbor CETA, objavijo.

                  6.   Pri sklepih Skupnega odbora CETA, ki spreminjajo protokole in priloge k sporazumu v skladu s členom 30.2.2 sporazuma, so vse jezikovne različice enako verodostojne, kot je določeno v členu 30.11 sporazuma.

               Člen 11
               Javnost in zaupnost

                  1.   Sestanki Skupnega odbora CETA zaprti za javnost, če ni v sporazumu drugače določeno ali se tako odločita sopredsednika.

                  2.   Če pogodbenica sporazuma Skupnemu odboru CETA ali kateremu koli specializiranemu odboru ali drugemu organu, ustanovljenemu na podlagi sporazuma, predloži informacije, ki v skladu z njenimi zakoni in predpisi veljajo za zaupne ali zaščitene pred razkritjem, druga pogodbenica sporazuma te informacije obravnava kot zaupne, kot je določeno v členu 26.4 sporazuma.

               Člen 12
               Jeziki

                  1.   Uradni jeziki Skupnega odbora CETA so uradni jeziki pogodbenic sporazuma.

                  2.   Delovna jezika Skupnega odbora CETA sta angleščina in/ali francoščina. Če se sopredsednika ne odločita drugače, potekajo posvetovanja Skupnega odbora CETA na podlagi dokumentov, pripravljenih v teh jezikih.

               Člen 13
               Stroški

                  1.   Obe pogodbenici sporazuma krijeta svoje stroške, ki nastanejo zaradi udeležbe na sestankih Skupnega odbora CETA.

                  2.   Stroške, povezane z organizacijo sestankov in razmnoževanjem dokumentov, krije pogodbenica sporazuma, ki je gostiteljica sestanka.

                  3.   Stroške tolmačenja v delovne jezike Skupnega odbora CETA in iz njih na sestankih krije pogodbenica sporazuma, ki je gostiteljica sestanka. Storitve tolmačenja in prevajanja dokumentov v jezike, ki niso delovni jeziki, določeni v členu 12, ali iz njih plača pogodbenica sporazuma, ki jih zahteva.

               Člen 14
               Specializirani odbori in drugi organi

                  1.   Skupni odbor CETA v skladu s členom 26.1.4(b) sporazuma nadzoruje delo vseh specializiranih odborov in drugih organov, ustanovljenih na podlagi sporazuma.

                  2.   Skupnemu odboru CETA se pošlje pisno obvestilo o kontaktnih točkah, ki jih določijo specializirani odbori ali drugi organi, ustanovljeni na podlagi sporazuma. Vsa ustrezna korespondenca, dokumenti in obvestila med kontaktnimi točkami posameznih specializiranih odborov v zvezi z izvajanjem sporazuma se hkrati pošljejo tudi sekretariatu Skupnega odbora CETA.

                  3.   Specializirani odbori v skladu s členom 26.2.6 sporazuma obveščajo Skupni odbor CETA o rezultatih in sklepnih ugotovitvah vsakega sestanka.

                  4.   Če posamezni specializirani odbori ne odločijo drugače v skladu s členom 26.2.4 sporazuma, se ta poslovnik smiselno uporablja za specializirane odbore in druge organe, ustanovljene na podlagi sporazuma.


Odločba Komisije z dne 03/08/2018 o razglasitvi združljivosti koncentracije s skupnim trgom (Zadeva št. COMP/M.8786 - APG Asset Management / DV4 / Qatari Diar Europe LLP) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep (EU, Euratom) 2018/1150 predstavnikov vlad držav članic z dne 25. julija 2018 o imenovanju sodnika Sodišča

text:
                  20.8.2018

                  SL

                  Uradni list Evropske unije

                  L 209/1

         SKLEP (EU, Euratom) 2018/1150 PREDSTAVNIKOV VLAD DRŽAV ČLANIC
         z dne 25. julija 2018
         o imenovanju sodnika Sodišča
         PREDSTAVNIKI VLAD DRŽAV ČLANIC EVROPSKE UNIJE SO –
         ob upoštevanju Pogodbe o Evropski uniji in zlasti člena 19 navedene pogodbe,
         ob upoštevanju Pogodbe o delovanju Evropske unije ter zlasti členov 253 in 255 navedene pogodbe,
         ob upoštevanju Pogodbe o ustanovitvi Evropske skupnosti za atomsko energijo in zlasti člena 106a(1) navedene pogodbe,
         ob upoštevanju naslednjega:

                     (1)

                     Mandat štirinajstih sodnikov in petih generalnih pravobranilcev Sodišča poteče 6. oktobra 2018. Zato bi bilo treba opraviti imenovanja na ta delovna mesta za obdobje od 7. oktobra 2018.

                     (2)

                     Sodniki in generalni pravobranilci so imenovani za šest let.

                     (3)

                     Za mesto sodnika Sodišča je bil predlagan Nuno José Cardoso da Silva Piçarra.

                     (4)

                     Odbor, ustanovljen na podlagi člena 255 Pogodbe o delovanju Evropske unije, je dal mnenje o ustreznosti Nuna Joséja Cardosa da Silve Piçarre za opravljanje nalog sodnika Sodišča –

               SPREJELI NASLEDNJI SKLEP:

            Člen 1
            Nuno José Cardoso da Silva Piçarra se imenuje za sodnika Sodišča za obdobje od 7. oktobra 2018 do 6. oktobra 2024.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 25. julija 2018

                  Predsednik

               N. MARSCHIK


Odločba Komisije z dne 30/08/2018 o razglasitvi združljivosti koncentracije s skupnim trgom (Zadeva št. COMP/M.8982 - Ivanhoe Cambridge / Public Sector Pension Investment Board / LPs) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Komisije (EU) 2018/1222 z dne 5. septembra 2018 o predlagani državljanski pobudi „End the Cage Age“ (notificirano pod dokumentarno številko C(2018) 5829)

text:
                  10.9.2018

                  SL

                  Uradni list Evropske unije

                  L 227/7

         SKLEP KOMISIJE (EU) 2018/1222
         z dne 5. septembra 2018
         o predlagani državljanski pobudi „End the Cage Age“

               (notificirano pod dokumentarno številko C(2018) 5829)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude „End the Cage Age“ (Končajmo dobo kletk) se nanaša na naslednje: „Več sto milijonov rejnih živali v EU večino življenja preživi zaprtih v kletkah, kar jim povzroča veliko trpljenje. Evropsko komisijo pozivamo, naj odpravi to nehumano ravnanje z rejnimi živalmi.“

                     (2)

                     Cilji predlagane državljanske pobude se nanašajo na naslednje: „Zaradi reje v kletki vsako leto trpi ogromno število rejnih živali. Kletke so okrutne in nepotrebne, saj je mogoče uspešno uporabljati sisteme reje brez kletk za večjo dobrobit živali. Komisijo zato pozivamo, naj predlaga zakonodajo, ki bo prepovedala kletke za kokoši nesnice, kunce, mlade kokoši, plemenske brojlerje, plemenske kokoši, prepelice, race in gosi, prasitvene bokse za svinje, bokse za svinje, kjer še niso prepovedani, individualne bokse za teleta, kjer še niso prepovedani.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje krepi demokratično delovanje Unije; med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, potrebni za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Pravni akt Unije za izvajanje Pogodb se lahko sprejme za določbe, potrebne za doseganje ciljev skupne kmetijske politike, vključno s prepovedjo reje v kletkah v kmetijski proizvodnji, na podlagi člena 43(2) PDEU.

                     (6)

                     V kolikor se predlagana državljanska pobuda nanaša na predlog za pravni akt Komisije, v katerem bi bile določene prepovedi v zvezi s kmetijsko proizvodnjo, ta ni očitno zunaj okvira pristojnosti Komisije za predložitev predlogov pravnih aktov Unije za izvajanje Pogodb v skladu s členom 4(2)(b) Uredbe.

                     (7)

                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

                     (8)

                     Predlagano državljansko pobudo „End the Cage Age“ bi bilo zato treba prijaviti –

               SPREJELA NASLEDNJI SKLEP:

            Člen 1

               1.   Predlagana državljanska pobuda „End the Cage Age“ (Končajmo dobo kletk) se prijavi.

               2.   Izjave o podpori za to predlagano državljansko pobudo se lahko zbirajo ob razumevanju, da se pobuda nanaša na predloge za pravni akt Komisije, ki določajo prepovedi v zvezi s kmetijsko proizvodnjo.

            Člen 2
            Ta sklep začne veljati 11. septembra 2018.

            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „End the Cage Age“, ki jih kot kontaktni osebi zastopata Léopoldine CHARBONNEAUX in Olga KIKOU.

            V Bruslju, 5. septembra 2018

                  Za Komisijo

               Frans TIMMERMANS

                  Prvi podpredsednik

            (1)  UL L 65, 11.3.2011, str. 1.


Odločba Komisije z dne 27/07/2017 o razglasitvi združljivosti koncentracije s skupnim trgom (Zadeva št. COMP/M.8435 - FMC / DUPONT DIVESTMENT BUSINESS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2018/1256 z dne 18. septembra 2018 o imenovanju nadomestnega člana Odbora regij na predlog Zvezne republike Nemčije

text:
                  20.9.2018

                  SL

                  Uradni list Evropske unije

                  L 237/11

         SKLEP SVETA (EU) 2018/1256
         z dne 18. septembra 2018
         o imenovanju nadomestnega člana Odbora regij na predlog Zvezne republike Nemčije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga nemške vlade,
         ob upoštevanju naslednjega:

                     (1)

                     Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

                     (2)

                     Zaradi konca mandata Svena AMBROSYJA se je sprostilo mesto nadomestnega člana Odbora regij –

               SPREJEL NASLEDNJI SKLEP:

            Člen 1
            Za preostanek mandata, ki se izteče 25. januarja 2020, se za nadomestnega člana Odbora regij imenuje:

                        —

                        Oliver SCHENK, Chef der Staatskanzlei und Staatsminister für Bundes- und Europaangelegenheiten (Freistaat Sachsen).

            Člen 2
            Ta sklep začne veljati na dan sprejetja.

            V Bruslju, 18. septembra 2018

                  Za Svet

                  Predsednik

               G. BLÜMEL

            (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

            (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

            (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: Sklep Evropskega parlamenta (EU) 2018/1309 z dne 18. aprila 2018 o razrešnici glede izvrševanja splošnega proračuna Evropske unije za proračunsko leto 2016, oddelek I – Evropski parlament

text:
               3.10.2018

               SL

               Uradni list Evropske unije

               L 248/1

      SKLEP EVROPSKEGA PARLAMENTA (EU) 2018/1309
      z dne 18. aprila 2018
      o razrešnici glede izvrševanja splošnega proračuna Evropske unije za proračunsko leto 2016, oddelek I – Evropski parlament
      EVROPSKI PARLAMENT,

                  —

                  ob upoštevanju splošnega proračuna Evropske unije za proračunsko leto 2016 (1),

                  —

                  ob upoštevanju konsolidiranega zaključnega računa Evropske unije za proračunsko leto 2016 (COM(2017) 365 – C8-0248/2017) (2),

                  —

                  ob upoštevanju poročila o upravljanju proračuna in finančnem poslovodenju za proračunsko leto 2016, oddelek I – Evropski parlament (3),

                  —

                  ob upoštevanju letnega poročila notranjega revizorja za proračunsko leto 2016,

                  —

                  ob upoštevanju letnega poročila Računskega sodišča glede izvrševanja proračuna za proračunsko leto 2016 z odgovori institucij (4)

                  —

                  ob upoštevanju izjave o zanesljivosti (5) računovodskih izkazov ter o zakonitosti in pravilnosti z njimi povezanih transakcij, ki jo je za proračunsko leto 2016 v skladu s členom 287 Pogodbe o delovanju Evropske unije predložilo Računsko sodišče,

                  —

                  ob upoštevanju člena 314(10) in člena 318 Pogodbe o delovanju Evropske unije,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (6) in zlasti členov 164, 165 in 166,

                  —

                  ob upoštevanju sklepa predsedstva z dne 16. junija 2014 o notranjih pravilih o izvrševanju proračuna Evropskega parlamenta (7) in zlasti člena 22,

                  —

                  ob upoštevanju člena 94, člena 98(3) in Priloge IV Poslovnika,

                  —

                  ob upoštevanju poročila Odbora za proračunski nadzor (A8-0105/2018),

                  A.

                  ker je predsednik 28. junija 2017 sprejel računovodske izkaze Parlamenta za proračunsko leto 2016;

                  B.

                  ker je generalni sekretar kot glavni odredbodajalec na podlagi prenosa 10. julija 2017 potrdil, da lahko razumno zagotovi, da so bila sredstva, dodeljena proračunu Parlamenta, porabljena v predvidene namene, skladno z načeli dobrega finančnega poslovodenja, in da vzpostavljeni kontrolni postopki nudijo potrebna jamstva glede zakonitosti in pravilnosti z njimi povezanih transakcij;

                  C.

                  ker člen 166(1) Uredbe (EU, Euratom) št. 966/2012 zahteva, da vse institucije Unije ustrezno ukrepajo, da bi upoštevale ugotovitve, priložene sklepu Parlamenta o razrešnici;

                  1.

                  podeli razrešnico svojemu predsedniku glede izvrševanja proračuna Evropskega parlamenta za proračunsko leto 2016;

                  2.

                  navaja svoje pripombe v priloženi resoluciji;

                  3.

                  naroči svojemu predsedniku, naj ta sklep in resolucijo, ki je del sklepa, posreduje Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

               Predsednik

            Antonio TAJANI

               Generalni sekretar

            Klaus WELLE

         (1)  UL L 48, 24.2.2016.

         (2)  UL C 323, 28.9.2017, str. 1.

         (3)  UL C 266, 11.8.2017, str. 1.

         (4)  UL C 322, 28.9.2017, str. 1.

         (5)  UL C 322, 28.9.2017, str. 10.

         (6)  UL L 298, 26.10.2012, str. 1.

         (7)  PE 422.541/Bur.


title: Sklep Sveta (EU) 2018/1561 z dne 15. oktobra 2018 o stališču, ki se v imenu Evropske unije zavzame v Odboru SGP, ustanovljenem z Vmesnim sporazumom, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani, glede sprejetja sklepa Odbora SGP v zvezi s pristopom Republike Hrvaške k Evropski uniji

text:
                  18.10.2018

                  SL

                  Uradni list Evropske unije

                  L 261/23

         SKLEP SVETA (EU) 2018/1561
         z dne 15. oktobra 2018
         o stališču, ki se v imenu Evropske unije zavzame v Odboru SGP, ustanovljenem z Vmesnim sporazumom, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani, glede sprejetja sklepa Odbora SGP v zvezi s pristopom Republike Hrvaške k Evropski uniji
         SVET EVROPSKE UNIJE JE –
         ob upoštevanju Pogodbe o delovanju Evropske unije (PDEU) ter zlasti člena 207 in člena 218(9) Pogodbe,
         ob upoštevanju Vmesnega sporazuma, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani (v nadaljnjem besedilu: Sporazum) (1),
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum je bil v imenu Unije podpisan 15. januarja 2009 na podlagi Sklepa Sveta 2009/152/ES (2) in se začasno uporablja od 4. avgusta 2014.

                     (2)

                     Pogodba o pristopu Republike Hrvaške k Uniji je bila podpisana 9. decembra 2011 in je začela veljati 1. julija 2013.

                     (3)

                     Republika Hrvaška je k Sporazumu pristopila 8. novembra 2017 z deponiranjem svojega Akta o pristopu.

                     (4)

                     Na podlagi člena 102 Sporazuma lahko Odbor SGP odloči o kakršnih koli potrebnih spremembah zaradi pristopa novih držav članic k Uniji.

                     (5)

                     Primerno je določiti stališče, ki se v imenu Unije zavzame glede sprejetja sklepa Odbora SGP na njegovi letni seji v zvezi s spremembami Sporazuma, ki so potrebne zaradi pristopa Republike Hrvaške k Uniji –

               SPREJEL NASLEDNJI SKLEP:

            Člen 1
            Stališče, ki se v imenu Evropske unije zavzame v Odboru SGP, ustanovljenem z Vmesnim sporazumom, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani, glede sprejetja sklepa Odbora SGP na njegovi letni seji v zvezi s pristopom Republike Hrvaške k Uniji, temelji na osnutku sklepa Odbora SGP, ki je priložen temu sklepu.

            Člen 2
            Sklep Odbora SGP se po sprejetju objavi v Uradnem listu Evropske unije.

            V Luxembourgu, 15. oktobra 2018

                  Za Svet

                  Predsednica

               F. MOGHERINI

            (1)  UL L 57, 28.2.2009, str. 2.

            (2)  Sklep Sveta 2009/152/ES z dne 20. novembra 2008 o podpisu in začasni uporabi Vmesnega sporazuma, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani (UL L 57, 28.2.2009, str. 1).

            OSNUTEK
            SKLEP št. …/2018 ODBORA SGP,
            ustanovljenega z Vmesnim sporazumom, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani,
            z dne …
            v zvezi s pristopom Republike Hrvaške k Evropski uniji
            ODBOR SGP JE –
            ob upoštevanju Vmesnega sporazuma, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani in pogodbenico Srednjo Afriko na drugi strani (v nadaljnjem besedilu: Sporazum), ki je bil podpisan v Bruslju 15. januarja 2009 in se začasno uporablja od 4. avgusta 2014, ter zlasti členov 100, 102 in 107 Sporazuma,
            ob upoštevanju Pogodbe o pristopu Republike Hrvaške k Evropski uniji (v nadaljnjem besedilu: Unija) in Akta o pristopu k Sporazumu, ki ga je Republika Hrvaška deponirala 8. novembra 2017,
            ob upoštevanju naslednjega:

                        (1)

                        Na podlagi Sporazuma in tega sklepa pogodbenico Srednjo Afriko sestavlja Republika Kamerun.

                        (2)

                        Sporazum se uporablja na ozemljih, na katerih se uporablja Pogodba o delovanju Evropske unije, in pod pogoji, določenimi v navedeni pogodbi, ter na ozemlju Republike Kamerun.

                        (3)

                        Na podlagi člena 102(3) Sporazuma lahko Odbor SGP odloči o potrebnih spremembah zaradi pristopa novih držav članic k Uniji –

                  SPREJEL NASLEDNJI SKLEP:

               Člen 1
               Republika Hrvaška kot pogodbenica Sporazuma tako kot druge države članice Unije sprejme in upošteva besedilo Sporazuma ter priloge, protokole in izjave, priložene Sporazumu.

               Člen 2
               Člen 107 Sporazuma se nadomesti z naslednjim:

                     „Člen 107
                     Verodostojna besedila
                     Ta sporazum je sestavljen v dveh izvodih v angleškem, bolgarskem, češkem, danskem, estonskem, finskem, francoskem, grškem, hrvaškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem in švedskem jeziku, pri čemer je vsako od teh besedil enako verodostojno.“

               Člen 3
               Unija Republiki Kamerun pošlje različico Sporazuma v hrvaškem jeziku.

               Člen 4

                  1.   Določbe Sporazuma se uporabljajo za blago, ki je izvoženo iz Republike Kamerun v Republiko Hrvaško ali iz Republike Hrvaške v Republiko Kamerun in je v skladu s pravili o poreklu, ki veljajo na ozemljih pogodbenic Sporazuma, ter je bilo 4. avgusta 2014 v tranzitu ali začasni hrambi v carinskem skladišču ali v prosti coni v Republiki Kamerun ali v Republiki Hrvaški.

                  2.   V primerih iz odstavka 1 se odobri preferencialna obravnava, če se carinskim organom države uvoznice v štirih mesecih od datuma začetka veljavnosti tega sklepa predloži dokazilo o poreklu, ki ga naknadno izdajo carinski organi države izvoznice.

               Člen 5
               Republika Kamerun se zavezuje, da v zvezi s pristopom Republike Hrvaške k Uniji ne bo vložila zahtevkov, zaprosil ali pravnih sredstev ter da ne bo spremenila ali umaknila nobenih koncesij v skladu z odstavkom 6 člena XXIV in členom XXVIII Splošnega sporazuma o carinah in trgovini (GATT) iz leta 1994 ali členom XXI Splošnega sporazuma o trgovini s storitvami (GATS).

               Člen 6
               Ta sklep začne veljati na dan podpisa.
               Vendar se člena 3 in 4 uporabljata od 4. avgusta 2014.

               V …,

                     Za Republiko Kamerun

                     Za Evropsko unijo


title: Sklep Sveta (EU) 2018/1572 z dne 15. oktobra 2018 o uporabi pravilnikov št. 9, 63 in 92 Ekonomske komisije Združenih narodov za Evropo o enotnih določbah o homologaciji trikolesnih vozil, mopedov in nadomestnih sistemov za dušenje zvoka izpuha za vozila kategorije L glede na emisije zvoka v Uniji

text:
                  19.10.2018

                  SL

                  Uradni list Evropske unije

                  L 262/55

         SKLEP SVETA (EU) 2018/1572
         z dne 15. oktobra 2018
         o uporabi pravilnikov št. 9, 63 in 92 Ekonomske komisije Združenih narodov za Evropo o enotnih določbah o homologaciji trikolesnih vozil, mopedov in nadomestnih sistemov za dušenje zvoka izpuha za vozila kategorije L glede na emisije zvoka v Uniji
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti členov 114 in 207 Pogodbe v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Unija je s Sklepom Sveta 97/836/ES (1) pristopila k Sporazumu Ekonomske komisije Združenih narodov za Evropo o sprejetju enotnih tehničnih predpisov za kolesna vozila, opremo in dele, ki se lahko vgradijo v kolesna vozila in/ali uporabijo na njih, in pogojih za vzajemno priznavanje homologacij, ki so dodeljene na podlagi teh predpisov (2) („Revidiran sporazum iz leta 1958“).

                     (2)

                     Namen harmoniziranih zahtev iz Pravilnika Ekonomske komisije Združenih narodov za Evropo (UNECE) št. 9 (Enotne določbe o homologaciji vozil kategorij L2, L4 in L5 glede na emisije zvoka), Pravilnika UNECE št. 63 (Enotne določbe o homologaciji vozil kategorije L1 glede na emisijo zvoka) in Pravilnika UNECE št. 92 (Enotne določbe o homologaciji neoriginalnih nadomestnih sistemov za dušenje zvoka izpuha (NORESS) za vozila kategorij L1, L2, L3, L4 in L5 glede na emisijo zvoka) (v nadaljnjem besedilu: pravilniki ZN št. 9, 63 in 92) je odpraviti tehnične ovire v trgovini z motornimi vozili med pogodbenicami Revidiranega sporazuma iz leta 1958 ter pri teh vozilih zagotoviti visoko raven varnosti in zaščite. Kategorija L vozil vključuje lahka vozila, kot so kolesa na motorni pogon, dvo- in trikolesni mopedi, motorna kolesa z bočno prikolico in brez nje, trikolesniki in štirikolesniki.

                     (3)

                     Uredba (EU) št. 168/2013 Evropskega parlamenta in Sveta (3) in Delegirana uredba Komisije (EU) št. 134/2014 (4) predpisujeta sprejetje dovoljenih ravni hrupa, zahtev za nadomestne izpušne sisteme in preskusnih postopkov za dvo- in trikolesna motorna vozila in štirikolesnike.

                     (4)

                     Priloge IV, V in VI k Uredbi (EU) št. 168/2013 ter Priloga IX k Uredbi (EU) št. 134/2014 vsebujejo zahteve za homologacijo vozil kategorije L glede na dovoljeno raven hrupa in izpušni sistem.

                     (5)

                     Ob pristopu k Revidiranemu sporazumu iz leta 1958 je Unija pristopila k številnim pravilnikom ZN iz Priloge II k Sklepu 97/836/ES; navedeni seznam ni vključeval pravilnikov ZN št. 9, 63 in 92.

                     (6)

                     Kakor je določeno v členu 3(3) Sklepa 97/836/ES in v skladu s členom 1(7) Revidiranega Sporazuma iz leta 1958, se Unija lahko odloči uporabiti enega, nekatere ali vse pravilnike ZN, h katerim ni pristopila ob pristopu k Revidiranemu sporazumu iz leta 1958.

                     (7)

                     Po nedavnih spremembah pravilnikov ZN št. 9, 63 in 92 ter njihovi uskladitvi z ustreznimi tehničnimi določbami uredb (EU) št. 168/2013 in (EU) št. 134/2014 je zdaj primerno, da Unija uporablja pravilnike ZN št. 9, 63 in 92, da se zagotovijo skupne harmonizirane zahteve na mednarodni ravni. S tem bi se moralo družbam Unije omogočiti, da upoštevajo en sklop zahtev, priznan po vsem svetu, zlasti v pogodbenicah Revidiranega sporazuma iz leta 1958 –

               SPREJEL NASLEDNJI SKLEP:

            Člen 1
            Evropska unija uporablja Pravilnik UNECE št. 9 (Enotne določbe o homologaciji vozil kategorij L2, L4 in L5 glede na emisije zvoka), Pravilnik UNECE št. 63 (Enotne določbe o homologaciji vozil kategorije L1 glede na emisijo zvoka) in Pravilnik UNECE št. 92 (Enotne določbe o homologaciji neoriginalnih nadomestnih sistemov za dušenje zvoka izpuha (NORESS) za vozila kategorij L1, L2, L3, L4 in L5 glede na emisijo zvoka).

            Člen 2
            Komisija o tem sklepu uradno obvesti generalnega sekretarja Združenih narodov.

            Člen 3
            Ta sklep je naslovljen na Komisijo.

            V Luxembourgu, 15. oktobra 2018

                  Za Svet

                  Predsednica

               E. KÖSTINGER

            (1)  Sklep Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov (Revidiran sporazum iz leta 1958) (UL L 346, 17.12.1997, str. 78).

            (2)  UL L 346, 17.12.1997, str. 81.

            (3)  Uredba (EU) št. 168/2013 Evropskega parlamenta in Sveta z dne 15. januarja 2013 o odobritvi in tržnem nadzoru dvo- ali trikolesnih vozil in štirikolesnikov (UL L 60, 2.3.2013, str. 52).

            (4)  Delegirana uredba Komisije (EU) št. 134/2014 z dne 16. decembra 2013 o dopolnitvi Uredbe (EU) št. 168/2013 Evropskega parlamenta in Sveta glede zahtev za okoljske značilnosti in zmogljivost pogonskega sistema ter o spremembi njene Priloge V (UL L 53, 21.2.2014, str. 1).


Odločba Komisije z dne 15/06/2018 o razglasitvi združljivosti koncentracije s skupnim trgom (Zadeva št. COMP/M.8861 - Comcast / Sky) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Komisije (EU) 2018/1701 z dne 7. novembra 2018 o predlagani državljanski pobudi z naslovom „Mandatory food labelling Non-Vegetarian/Vegetarian/Vegan“ (Obvezno označevanje živil z oznakami nevegetarijansko/vegetarijansko/vegansko) (notificirano pod dokumentarno številko C(2018) 7300)

text:
                  13.11.2018

                  SL

                  Uradni list Evropske unije

                  L 285/80

         SKLEP KOMISIJE (EU) 2018/1701
         z dne 7. novembra 2018
         o predlagani državljanski pobudi z naslovom „Mandatory food labelling Non-Vegetarian/Vegetarian/Vegan“ (Obvezno označevanje živil z oznakami nevegetarijansko/vegetarijansko/vegansko)

               (notificirano pod dokumentarno številko C(2018) 7300)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude z naslovom „Mandatory food labelling Non-Vegetarian/Vegetarian/Vegan“ (Obvezno označevanje živil z oznakami nevegetarijansko/vegetarijansko/vegansko) se nanaša na naslednje: „označevanje živil za vegetarijance/vegane“.

                     (2)

                     Cilji predlagane državljanske pobude se nanašajo na naslednje: „Vegetarijanci in vegani imajo po vsej EU težave pri prepoznavanju primernih živil. Proučiti morajo seznam sestavin živila, da lahko ugotovijo, ali je primerno za nakup, pri čemer morajo biti posebej pozorni na sestavine, ki so lahko tako rastlinskega kot živalskega izvora. To še bolj otežuje dejstvo, da se v EU ne uporablja enotni jezik. Zato predlagamo zakonodajo, ki bi določala uporabo 1 od 3 preprostih slikovnih oznak (nevegetarijansko, vegetarijansko ali vegansko) pri označevanju vseh živil.“

                     (3)

                     Pogodba o Evropski uniji (PEU) krepi državljanstvo Unije in nadalje krepi demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, potrebni za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Na podlagi člena 114 Pogodbe o delovanju Evropske unije (PDEU) se lahko za približevanje določb zakonov in drugih predpisov v državah članicah, katerih predmet je vzpostavitev in delovanje notranjega trga, sprejme pravni akt Unije za izvajanje Pogodb.

                     (6)

                     Predlagana državljanska pobuda iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v skladu s členom 4(2)(b) Uredbe.

                     (7)

                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

                     (8)

                     Predlagano državljansko pobudo z naslovom „Mandatory food labelling Non-Vegetarian/Vegetarian/Vegan“ (Obvezno označevanje živil z oznakami nevegetarijansko/vegetarijansko/vegansko) bi bilo zato treba prijaviti –

               SPREJELA NASLEDNJI SKLEP:

            Člen 1
            Predlagana državljanska pobuda z naslovom „Mandatory food labelling Non-Vegetarian/Vegetarian/Vegan“ (Obvezno označevanje živil z oznakami nevegetarijansko/vegetarijansko/vegansko) se prijavi.

            Člen 2
            Ta sklep začne veljati 12. novembra 2018.

            Člen 3
            Ta sklep je naslovljen na organizatorje (člane državljanskega odbora) predlagane državljanske pobude z naslovom „Mandatory food labelling Non-Vegetarian/Vegetarian/Vegan“ (Obvezno označevanje živil z oznakami nevegetarijansko/vegetarijansko/vegansko), ki jih kot kontaktni osebi zastopata Madeleina KAY in Stefania DELPRETE.

            V Bruslju, 7. novembra 2018

                  Za Komisijo

               Frans TIMMERMANS

                  Prvi podpredsednik

            (1)  UL L 65, 11.3.2011, str. 1.


Odločba Komisije z dne 15/11/2018 o razglasitvi združljivosti koncentracije s skupnim trgom (Zadeva št. COMP/M.9132 - CDC Habitat / SwissLife REIM / ICF Novedis) v skladu z Uredbo Sveta (ES) št. 139/2004 (Besedilo v francoskem jeziku je edino verodostojno)


Odločba Komisije z dne 27/11/2018 o razglasitvi združljivosti koncentracije s skupnim trgom (Zadeva št. COMP/M.9137 - REHAU Verwaltungszentrale AG / MB Barter & Trading Holding AG) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


title: Sklep Sveta (EU) 2018/1867 z dne 26. novembra 2018 o stališču, ki se v imenu Evropske unije zavzame v Skupnem odboru EGP glede spremembe Priloge IX (Finančne storitve) k Sporazumu EGP (Omnibus II) (Besedilo velja za EGP.)

text:
                  29.11.2018

                  SL

                  Uradni list Evropske unije

                  L 304/29

         SKLEP SVETA (EU) 2018/1867
         z dne 26. novembra 2018
         o stališču, ki se v imenu Evropske unije zavzame v Skupnem odboru EGP glede spremembe Priloge IX (Finančne storitve) k Sporazumu EGP (Omnibus II)
         (Besedilo velja za EGP)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti členov 50, 53, 62 in 114 v povezavi s členom 218(9) Pogodbe,
         ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

                     (2)

                     V skladu s členom 98 Sporazuma EGP se lahko Skupni odbor EGP med drugim odloči spremeniti Prilogo IX k temu sporazumu, ki vsebuje določbe o finančnih storitvah.

                     (3)

                     Direktivo 2014/51/EU Evropskega parlamenta in Sveta (3) je treba vključiti v Sporazum EGP.

                     (4)

                     Prilogo IX k Sporazumu EGP bi bilo zato treba ustrezno spremeniti.

                     (5)

                     Stališče Unije v Skupnem odboru EGP bi moralo zato temeljiti na priloženem osnutku sklepa –

               SPREJEL NASLEDNJI SKLEP:

            Člen 1
            Stališče, ki se v imenu Unije zavzame v Skupnem odboru EGP glede predlagane spremembe Priloge IX (Finančne storitve) k Sporazumu EGP, temelji na osnutku sklepa Skupnega odbora EGP, ki je priložen temu sklepu.

            Člen 2
            Ta sklep začne veljati na dan sprejetja.

            V Bruslju, 26. novembra 2018

                  Za Svet

                  Predsednica

               J. BOGNER-STRAUSS

            (1)  UL L 305, 30.11.1994, str. 6.

            (2)  UL L 1, 3.1.1994, str. 3.

            (3)  Direktiva 2014/51/EU Evropskega parlamenta in Sveta z dne 16. aprila 2014 o spremembi direktiv 2003/71/ES in 2009/138/ES ter uredb (ES) št. 1060/2009, (EU) št. 1094/2010 in (EU) št. 1095/2010 glede pristojnosti Evropskega nadzornega organa (Evropski organ za zavarovanja in poklicne pokojnine) ter Evropskega nadzornega organa (Evropski organ za vrednostne papirje in trge) (UL L 153, 22.5.2014, str. 1).

            OSNUTEK
            SKLEP SKUPNEGA ODBORA EGP št. …/2018
            z dne …
            o spremembi Priloge IX (Finančne storitve) k Sporazumu EGP
            SKUPNI ODBOR EGP JE –
            ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti člena 98 Sporazuma EGP,
            ob upoštevanju naslednjega:

                        (1)

                        Direktivo 2014/51/EU Evropskega parlamenta in Sveta z dne 16. aprila 2014 o spremembi direktiv 2003/71/ES in 2009/138/ES ter uredb (ES) št. 1060/2009, (EU) št. 1094/2010 in (EU) št. 1095/2010 glede pristojnosti Evropskega nadzornega organa (Evropski organ za zavarovanja in poklicne pokojnine) ter Evropskega nadzornega organa (Evropski organ za vrednostne papirje in trge) (1) je treba vključiti v Sporazum EGP.

                        (2)

                        Prilogo IX k Sporazumu EGP bi bilo zato treba ustrezno spremeniti –

                  SPREJEL NASLEDNJI SKLEP:

               Člen 1
               Priloga IX k Sporazumu EGP se spremeni:

                           1.

                           točka 1 (Direktiva 2009/138/ES Evropskega parlamenta in Sveta) se spremeni:

                                       (i)

                                       doda se naslednja alinea:

                                                   „—

                                                      32014 L 0051: Direktiva 2014/51/EU Evropskega parlamenta in Sveta z dne 16. aprila 2014 (UL L 153, 22.5.2014, str. 1).“;

                                       (ii)

                                       dodajo se naslednje prilagoditve:

                                                   „(k)

                                                   sklicevanja v Direktivi na pooblastila organa EIOPA v skladu s členoma 18 in 19 Uredbe (EU) št. 1094/2010 Evropskega parlamenta in Sveta se v primerih iz točke 31h te priloge in v skladu z njo razume kot sklicevanje na pooblastila Nadzornega organa Efte v zvezi z državami Efte;

                                                   (l)

                                                   v členih 52(3) in 77f(1) se za besedo ‚Svetu‘ vstavi besedilo ‚Nadzornemu organu Efte, Stalnemu odboru držav Efte‘;

                                                   (m)

                                                   v členu 65a se za besedo ‚EIOPA‘ vstavi besedilo ‚oziroma Nadzorni organ Efte‘;

                                                   (n)

                                                   v členu 70 se sklicevanja na ‚centralnim bankam Evropskega sistema centralnih bank (ESCB)‘ in ‚centralnim bankam ESCB‘ razumejo tako, da poleg svojega pomena v Direktivi vključujejo tudi nacionalne centralne banke držav Efte;

                                                   (o)

                                                   v členu 138(4) se, kar zadeva države Efte, beseda ‚EIOPA‘ glasi ‚Nadzorni organ Efte‘, besedilo ‚kot jih razglasi EIOPA‘ pa se glasi ‚kot jih razglasi Nadzorni organ Efte na podlagi osnutkov, ki jih pripravi EIOPA‘;

                                                   (p)

                                                   informacij s poreklom iz držav Efte EIOPA ne izmenjuje v okviru dogovorov o sodelovanju s tretjimi državami ali njihovimi organi v skladu s členom 172(4)(e) ali členom 260(5)(e) brez izrecnega soglasja organov, ki so jih razkrili, in po potrebi izključno za namene, za katere so ti organi dali svoje soglasje;

                                                   (q)

                                                   v členu 308b(15) se, kar zadeva države Efte, besedilo ‚23. maja 2014‘ glasi ‚na dan začetka veljavnosti Sklepa Skupnega odbora EGP št. …/… z dne … [tega sklepa]‘.“;

                           2.

                           v točkah 29b (Direktiva 2003/71/ES Evropskega parlamenta in Sveta), 31eb (Uredba (ES) št. 1060/2009 Evropskega parlamenta in Sveta) in 31i (Uredba (EU) št. 1095/2010 Evropskega parlamenta in Sveta) se doda naslednja alinea:

                                       „—

                                          32014 L 0051: Direktiva 2014/51/EU Evropskega parlamenta in Sveta z dne 16. aprila 2014 (UL L 153, 22.5.2014, str. 1).“;

                           3.

                           v točki 31h (Uredba (EU) št. 1094/2010 Evropskega parlamenta in Sveta) se doda naslednje:
                           „, kakor jo spreminja:

                                       —

                                          32014 L 0051: Direktiva 2014/51/EU Evropskega parlamenta in Sveta z dne 16. aprila 2014 (UL L 153, 22.5.2014, str. 1).“

               Člen 2
               Besedilo Direktive 2014/51/EU v islandskem in norveškem jeziku, ki se objavi v Dopolnilu EGP k Uradnemu listu Evropske unije, je verodostojno.

               Člen 3
               Ta sklep začne veljati […] pod pogojem, da so bila predložena vsa uradna obvestila v skladu s členom 103(1) Sporazuma EGP (*1).

               Člen 4
               Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

               V Bruslju,

                     Za Skupni odbor EGP

                     Predsednik

                     Sekretarja Skupnega odbora EGP

               (1)  UL L 153, 22.5.2014, str. 1.

               (*1)  [Navedena ni nobena ustavna zahteva.] [Navedene so ustavne zahteve.]


title: Sklep Sveta z dne 26. novembra 2018 o sprejetju stališča Sveta o predlogu spremembe proračuna Evropske unije št. 6 za proračunsko leto 2018

text:
                  29.11.2018

                  SL

                  Uradni list Evropske unije

                  C 430/1

         SKLEP SVETA
         z dne 26. novembra 2018
         o sprejetju stališča Sveta o predlogu spremembe proračuna Evropske unije št. 6 za proračunsko leto 2018
         (2018/C 430/01)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 314 Pogodbe v povezavi s Pogodbo o ustanovitvi Evropske skupnosti za atomsko energijo in zlasti člena 106a Pogodbe,
         ob upoštevanju Uredbe (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (1) in zlasti člena 44 Uredbe,
         ob upoštevanju naslednjega:

                     —

                     proračun Unije za proračunsko leto 2018 je bil dokončno sprejet 30. novembra 2017 (2),

                     —

                     Komisija je 16. oktobra 2018 predložila predlog spremembe proračuna št. 6 k splošnemu proračunu za proračunsko leto 2018,

                     —

                     da bi lahko predlog spremembe proračuna št. 6 k splošnemu proračunu za leto 2018 sprejeli še pred koncem leta, mora Svet nemudoma ukrepati. Zato je upravičeno, da se rok osmih tednov za obveščanje nacionalnih parlamentov, naveden v členu 4 Protokola št. 1, skrajša v skladu s členom 3(3) Poslovnika Sveta –

               SPREJEL NASLEDNJI SKLEP:

            Edini člen
            Svet je stališče o predlogu spremembe proračuna Evropske unije št. 6 za proračunsko leto 2018 sprejel 26. novembra 2018.
            Celotno besedilo je mogoče prebrati na spletišču Sveta http://www.consilium.europa.eu/ ali ga od tam prenesti.

            V Bruslju, 26. novembra 2018

                  Za Svet

                  Predsednica

               J. BOGNER-STRAUSS

            (1)  UL L 193, 30.7.2018, str. 1.

            (2)  UL L 57, 28.2.2018, str. 1.


title: Sklep Sveta (SZVP) 2018/1884 z dne 3. decembra 2018 o podaljšanju in spremembi Sklepa 2010/452/SZVP o nadzorni misiji Evropske unije v Gruziji, EUMM Georgia

text:
                  4.12.2018

                  SL

                  Uradni list Evropske unije

                  L 308/41

         SKLEP SVETA (SZVP) 2018/1884
         z dne 3. decembra 2018
         o podaljšanju in spremembi Sklepa 2010/452/SZVP o nadzorni misiji Evropske unije v Gruziji, EUMM Georgia
         SVET EVROPSKE UNIJE JE –
         ob upoštevanju Pogodbe o Evropski uniji in zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 12. avgusta 2010 sprejel Sklep 2010/452/SZVP (1), s katerim je bila podaljšana nadzorna misija Evropske unije v Gruziji (EUMM Georgia), vzpostavljena s Skupnim ukrepom Sveta 2008/736/SZVP (2).

                     (2)

                     Svet je 12. decembra 2016 sprejel Sklep (SZVP) 2016/2238 (3), s katerim je bil mandat EUMM Georgia podaljšan do 14. decembra 2018, referenčni finančni znesek pa zagotovljen do 14. decembra 2017.

                     (3)

                     Svet je 7. decembra 2017 sprejel Sklep (SZVP) 2017/2263 (4), s katerim je bil določen referenčni finančni znesek do 14. decembra 2018.

                     (4)

                     Politični in varnostni odbor je po strateškem pregledu leta 2018 priporočil, da se mandat EUMM Georgia podaljša do 14. decembra 2020.

                     (5)

                     Sklep 2010/452/SZVP bi bilo treba ustrezno spremeniti.

                     (6)

                     EUMM Georgia se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

               SPREJEL NASLEDNJI SKLEP:

            Člen 1
            Sklep 2010/452/SZVP se spremeni:

                        (1)

                        v členu 14(1) se doda naslednji pododstavek:
                        „Referenčni finančni znesek za kritje odhodkov, povezanih z misijo, med 15. decembrom 2018 in 14. decembrom 2020 je 38 200 000 EUR.“

                        (2)

                        v členu 18 se drugi odstavek nadomesti z naslednjim:
                        „Veljati preneha 14. decembra 2020.“

            Člen 2
            Ta sklep začne veljati na dan sprejetja.
            Uporablja se od 15. decembra 2018.

            V Bruslju, 3. decembra 2018

                  Za Svet

                  Predsednik

               N. HOFER

            (1)  Sklep Sveta 2010/452/SZVP z dne 12. avgusta 2010 o nadzorni misiji Evropske unije v Gruziji, EUMM Georgia (UL L 213, 13.8.2010, str. 43).

            (2)  Skupni ukrep Sveta 2008/736/SZVP z dne 15. septembra 2008 o nadzorni misiji Evropske unije v Gruziji, EUMM Georgia (UL L 248, 17.9.2008, str. 26).

            (3)  Sklep Sveta (SZVP) 2016/2238 z dne 12. decembra 2016 o spremembi Sklepa 2010/452/SZVP o nadzorni misiji Evropske unije v Gruziji, EUMM Georgia (UL L 337, 13.12.2016, str. 15).

            (4)  Sklep Sveta (SZVP) 2017/2263 z dne 7. decembra 2017 o spremembi Sklepa 2010/452/SZVP o nadzorni misiji Evropske unije v Gruziji, EUMM Georgia (UL L 324, 8.12.2017, str. 51).


title: Sklep Sveta (SZVP) 2018/1930 z dne 10. decembra 2018 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine

text:
                  10.12.2018

                  SL

                  Uradni list Evropske unije

                  LI 313/5

         SKLEP SVETA (SZVP) 2018/1930
         z dne 10. decembra 2018
         o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 17. marca 2014 sprejel Sklep 2014/145/SZVP (1).

                     (2)

                     Svet meni, da bi bilo treba zaradi tako imenovanih „volitev“, organiziranih 11. novembra 2018, v tako imenovani „Ljudski republiki Doneck“ in „Ljudski republiki Lugansk“ na seznam oseb, subjektov in organov, za katere veljajo omejevalni ukrepi, iz Priloge k Sklepu 2014/145/SZVP, dodati devet oseb.

                     (3)

                     Prilogo k Sklepu 2014/145/SZVP bi bilo treba ustrezno spremeniti –

               SPREJEL NASLEDNJI SKLEP:

            Člen 1
            Osebe s seznama iz Priloge k temu sklepu se dodajo na seznam iz Priloge k Sklepu 2014/145/SZVP.

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 10. decembra 2018

                  Za Svet

                  Predsednica

               F. MOGHERINI

            (1)  Sklep Sveta 2014/145/SZVP z dne 17. marca 2014 o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (UL L 78, 17.3.2014, str. 16).

            PRILOGA
            Na seznam oseb iz Priloge k Sklepu 2014/145/SZVP se dodajo naslednje osebe:

                           Ime

                           Podatki o istovetnosti

                           Razlogi

                           Datum uvrstitve na seznam

                           „167.

                           Olga Valerievna POZDNYAKOVA/Olga Valeryevna POZDNYAKOVA
                           (Ольга Валерьевна ПОЗДНЯКОВА)
                           Olga Valeriyivna POZDNYAKOVA
                           (Ольга Валеріївна ПОЗДНЯКОВА)

                           Datum rojstva: 30.3.1982
                           Kraj rojstva: Šahti, Rostovsko okrožje, ZSSR

                           ‚Predsednica‘‚centralne volilne komisije‘ t. i. ‚Ljudske republike Doneck‘. V tej funkciji je sodelovala pri organizaciji t. i. ‚volitev‘11. novembra 2018 v t. i. ‚Ljudski republiki Doneck‘ ter tako aktivno podpirala in izvajala ukrepe in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.

                           10.12.2018

                           168.

                           Elena Valerievna KRAVCHENKO/Elena Valeryevna KRAVCHENKO
                           (Елена Валериевна КРАВЧЕНКО)
                           Olena Valeriyivna KRAVCHENKO
                           (Олена Валеріївна КРАВЧЕНКО)

                           Datum rojstva: 22.2.1983
                           Kraj rojstva: Sverdlovsk (Jekaterinburg), ZSSR

                           ‚Predsednica‘‚centralne volilne komisije‘ t. i. ‚Ljudske republike Lugansk‘. V tej funkciji je sodelovala pri organizaciji t. i. ‚volitev‘11. novembra 2018 v t. i. ‚Ljudski republiki Lugansk‘ ter tako aktivno podpirala ukrepe in izvajala politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.

                           10.12.2018

                           169.

                           Leonid Ivanovich PASECHNIK
                           (Леонид Иванович ПАСЕЧНИК)
                           Leonid Ivanovych PASICHNYK
                           (Леонід Іванович ПАСІЧНИК)

                           Datum rojstva: 15.3.1970
                           Kraj rojstva: Vorošilovgrad – Lugansk, okrožje Vorošilovgrada, SSR Ukrajina

                           ‚Izvoljeni voditelj‘ t. i. ‚Ljudske republike Lugansk‘. S prevzemom in opravljanjem te funkcije je aktivno podpiral in izvajal ukrepe in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.

                           10.12.2018

                           170.

                           Vladimir Anatolievich BIDYOVKA/Vladimir Anatolievich BIDEVKA
                           (Владимир Анатольевич БИДЁВКА)
                           Volodymyr Anatoliyovych BIDIOVKA
                           (Володимир Анатолійович БІДЬОВКА)

                           Datum rojstva: 7.3.1981
                           Kraj rojstva: Makijevka – Doneško okrožje

                           ‚Predsednik‘ t. i. ‚Ljudskega sveta‘ t. i. ‚Ljudske republike Doneck‘. S prevzemom in izvajanjem te funkcije je aktivno podpiral in izvajal ukrepe in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.

                           10.12.2018

                           171.

                           Denis Nikolaevich MIROSHNICHENKO
                           (Денис Николаевич МИРОШНИЧЕНКО)

                           Datum rojstva: 8.12.1987
                           Kraj rojstva: Lugansk

                           ‚Predsednik‘ t. i. ‚Ljudskega sveta‘ t. i. ‚Ljudske republike Lugansk‘. S prevzemom in izvajanjem te funkcije je aktivno podpiral in izvajal ukrepe in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.

                           10.12.2018

                           172.

                           Aleksey Alekseevich NAYDENKO
                           (Алексей Алексеевич НАЙДЕНКО)
                           Oleksii Oleksiyovych NAYDENKO
                           (Олексій Олексійович НАЙДЕНКО)

                           Datum rojstva: 2.6.1980
                           Kraj rojstva: Doneck

                           ‚Namestnik predsednice‘‚centralne volilne komisije‘ t. i. ‚Ljudske republike Doneck‘. V tej funkciji je sodeloval pri organizaciji t. i. ‚volitev‘11. novembra 2018 v t. i. ‚Ljudski republiki Doneck‘ ter tako aktivno podpiral in izvajal politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.

                           10.12.2018

                           173.

                           Vladimir Yurievich VYSOTSKIY
                           (Владимир Юрьевич ВЫСОЦКИЙ)
                           Volodymyr Yuriyovych VYSOTSKYI
                           (Володимир Юрійович ВИСОЦЬКИЙ)

                           Datum rojstva: 7.4.1985
                           Kraj rojstva: Avtonomna republika Krim

                           ‚Sekretar‘‚centralne volilne komisije‘ t. i. ‚Ljudske republike Doneck‘. V tej funkciji je sodeloval pri organizaciji t. i. ‚volitev‘11. novembra 2018 v t. i. ‚Ljudski republiki Doneck‘ ter tako aktivno podpiral in izvajal politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.

                           10.12.2018

                           174.

                           Maksim Aleksandrovich SVIDCHENKO
                           (Максим Александрович СВИДЧЕНКО)
                           Maksym Oleksandrovych SVIDCHENKO
                           Максим Олександрович СВІДЧЕНКО

                           Datum rojstva: 6.4.1978

                           ‚Namestnik predsednice‘‚centralne volilne komisije‘ t. i. ‚Ljudske republike Lugansk‘. V tej funkciji je sodeloval pri organizaciji t. i. ‚volitev‘11. novembra 2018 v t. i. ‚Ljudski republiki Lugansk‘ ter tako aktivno podpiral in izvajal politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.

                           10.12.2018

                           175.

                           Ekaterina Vasilyevna TERESHCHENKO/Ekaterina Vasilievna TERESHCHENKO
                           (Екатерина Васильевна ТЕРЕЩЕНКО)
                           Kateryna Vasylivna TERESHCHENKO
                           (Катерина Василівна ТЕРЕЩЕНКО)

                           Datum rojstva: 31.5.1986

                           ‚Sekretarka‘‚centralne volilne komisije‘ t. i. ‚Ljudske republike Lugansk‘. V tej funkciji je sodelovala pri organizaciji t. i. ‚volitev‘11. novembra 2018 v t. i. ‚Ljudski republiki Lugansk‘ ter tako aktivno podpirala in izvajala politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.

                           10.12.2018“


title: Sklep Sveta (EU) 2019/53 z dne 20. decembra 2018 o stališču, ki se v imenu Evropske unije zavzame na Konferenci pogodbenic Rotterdamske konvencije v zvezi s postopki za zagotavljanje izpolnjevanja obveznosti

text:
                  14.1.2019

                  SL

                  Uradni list Evropske unije

                  L 10/64

         SKLEP SVETA (EU) 2019/53
         z dne 20. decembra 2018
         o stališču, ki se v imenu Evropske unije zavzame na Konferenci pogodbenic Rotterdamske konvencije v zvezi s postopki za zagotavljanje izpolnjevanja obveznosti
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti členov 192(1) in 207(3) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Rotterdamska konvencija o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Konvencija) je bila v imenu Unije sklenjena s Sklepom Sveta 2006/730/ES (1), veljati pa je začela 24. februarja 2004.

                     (2)

                     V skladu s členom 22 Konvencije lahko Konferenca pogodbenic sprejme dodatne priloge h Konvenciji, ki se nanašajo na postopkovne, znanstvene, tehnične ali upravne zadeve.

                     (3)

                     Na 9. rednem zasedanju Konference pogodbenic, ki bo potekalo od 29. aprila do 10. maja 2019, bodo pogodbenice obravnavale sprejetje dodatne postopkovne priloge, da bi se uvedel mehanizem za ugotavljanje z določbami neskladnega ravnanja, kot se zahteva v členu 17 Konvencije.

                     (4)

                     Primerno je določiti stališče, ki se v imenu Unije zavzame na Konferenci pogodbenic, saj bo dodatna postopkovna priloga za Unijo zavezujoča.

                     (5)

                     Unija ponovno potrjuje, da je bistveno spodbujati in se globalno zavezati k boljšemu izvajanju večstranskih okoljskih sporazumov in standardov.

                     (6)

                     Kolikor je Konvencija v pristojnosti tako Unije kot držav članic, bi morale Komisija in države članice tesno sodelovati za sprejetje mehanizma za zagotavljanje izpolnjevanja obveznosti, da bi zagotovili enotnost pri mednarodnem zastopanju Unije –

               SPREJEL NASLEDNJI SKLEP:

            Člen 1
            Stališče, ki se v imenu Unije zavzame na prihodnji Konferenci pogodbenic Rotterdamske konvencije, je podpreti osnutek akta v zvezi z izpolnjevanjem obveznosti, ki je priložen temu sklepu.
            Glede na razvoj dogodkov na prihodnji Konferenci pogodbenic se lahko predstavniki Unije, v posvetovanju z državami članicami med usklajevalnimi srečanji na samem zasedanju, sporazumejo o manjših spremembah osnutka akta v zvezi z izpolnjevanjem obveznosti, ki je priložen temu sklepu, brez nadaljnjega sklepa Sveta.

            Člen 2
            Ta sklep začne veljati na dan sprejetja.

            Člen 3
            Ta sklep se objavi v Uradnem listu Evropske unije.

            V Bruslju, 20. decembra 2018

                  Za Svet

                  Predsednica

               E. KÖSTINGER

            (1)  Sklep Sveta 2006/730/ES z dne 25. septembra 2006 o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (UL L 299, 28.10.2006, str. 23).

            PRILOGA

               Osnutek sklepa RC-9/[]: Postopki in mehanizmi v zvezi z izpolnjevanjem obveznosti iz Rotterdamske konvencije

               Predloženo s strani …

               Sklene, da se sprejme Priloga VII h Konvenciji, ki določa postopke in mehanizme v zvezi z izpolnjevanjem obveznosti iz Rotterdamske konvencije, kot je navedena v Prilogi k temu sklepu.

               Dodatek

                  Priloga VII: Postopki in mehanizmi v zvezi z izpolnjevanjem obveznosti iz Rotterdamske konvencije

                           (1)

                           Ustanovi se Odbor za zagotavljanje izpolnjevanja obveznosti (v nadaljnjem besedilu: Odbor).

                     Člani

                           (2)

                           Odbor ima 15 članov. Člane imenujejo pogodbenice, izvoli pa jih Konferenca pogodbenic na podlagi pravične geografske zastopanosti petih regionalnih skupin Združenih narodov.

                           (3)

                           Člani imajo strokovno znanje in specifične kvalifikacije s področja, ki ga zajema Konvencija. Svojo funkcijo opravljajo objektivno in v najboljšem interesu Konvencije.

                     Izvolitev članov

                           (4)

                           Konferenca pogodbenic na prvem zasedanju po začetku veljavnosti te priloge izvoli osem članov Odbora za en mandat in sedem članov za dva mandata. Konferenca pogodbenic na vsakem nadaljnjem rednem zasedanju za dva polna mandata izvoli nove člane, ki nadomestijo tiste člane, katerih mandat se je iztekel ali se bo kmalu iztekel. Člani svojo funkcijo opravljajo največ dva mandata zapored. V tej prilogi „mandat“ pomeni obdobje, ki se začne ob koncu enega rednega zasedanja Konference pogodbenic in konča ob koncu naslednjega rednega zasedanja Konference pogodbenic.

                           (5)

                           Če član Odbora odstopi ali iz drugih razlogov ne more dokončati svojega mandata ali opravljati svojih nalog, pogodbenica, ki je imenovala tega člana, za preostanek mandata imenuje namestnika.

                     Predsedstvo

                           (6)

                           Odbor izvoli predsednika. Odbor izvoli podpredsednika in poročevalca po načelu rotacije v skladu s pravilom 30 poslovnika Konference pogodbenic.

                     Zasedanja

                           (7)

                           Odbor zaseda po potrebi in, kadar je mogoče, v povezavi z zasedanji Konference pogodbenic ali drugih organov Konvencije.

                           (8)

                           Ob upoštevanju odstavka 9 so zasedanja Odbora odprta za pogodbenice in javnost, razen če Odbor ne odloči drugače.
                           Kadar Odbor obravnava predložene zadeve v skladu z odstavkom 12 ali 13, so njegova zasedanja odprta za pogodbenice in zaprta za javnost, razen če se s pogodbenico, katere izpolnjevanje obveznosti je pod vprašajem, ne dogovori drugače.
                           Pogodbenice ali opazovalci, za katere je zasedanje odprto, nimajo pravice do udeležbe na zasedanju, razen če se Odbor in pogodbenica, katere izpolnjevanje obveznosti je pod vprašajem, ne dogovorita drugače.

                           (9)

                           Kadar se predloži zadeva v zvezi z morebitnim neizpolnjevanjem obveznosti pogodbenice, je ta povabljena k udeležbi pri obravnavi predložene zadeve v Odboru. Vendar taka pogodbenica ne sme biti udeležena pri pripravi in sprejetju priporočila ali sklepa Odbora.

                           (10)

                           Odbor si po najboljših močeh prizadeva soglasno doseči dogovor o vseh vsebinskih vprašanjih. Kadar to ni mogoče, se v poročilu upoštevajo stališča vseh članov Odbora. Če so izčrpane vse možnosti, da bi se doseglo soglasje, in dogovor ni bil dosežen, se vsaka odločitev v skrajnem primeru sprejme s štiripetinsko večino članov, ki so prisotni in glasujejo, ali osmih članov, pri čemer se upošteva višja vrednost. Za sklepčnost je potrebnih deset članov Odbora.

                           (11)

                           Vsak član Odbora se v zvezi s katero koli zadevo, ki jo Odbor obravnava, izogiba neposrednemu ali posrednemu navzkrižju interesov. Kadar je član soočen z neposrednim ali posrednim navzkrižjem interesov ali je državljan pogodbenice, katere izpolnjevanje obveznosti je pod vprašajem, član na to opozori Odbor pred obravnavo zadeve. Zadevni član ni udeležen pri pripravi in sprejetju priporočila Odbora v zvezi s to zadevo.

                           (12)

                           Zadeve lahko predloži v pisni obliki prek sekretariata, pri čemer se uporabljata pododstavka (a) in (b):

                                       (a)

                                       pogodbenica, ki meni, da kljub prizadevanjem ne more ali ne bo mogla izpolniti nekaterih obveznosti iz Konvencije. Taka predložena zadeva mora vključevati informacije o tem, za katere specifične obveznosti gre, in oceno, zakaj pogodbenica ne bi mogla izpolniti navedenih obveznosti. Kadar je mogoče, se lahko navedejo informacije za utemeljitev ali nasvet, kje se take informacije lahko najdejo. Predložena zadeva lahko vključuje predloge rešitev, za katere pogodbenica meni, da bi najbolj ustrezale njenim specifičnim potrebam;

                                       (b)

                                       pogodbenica, ki je ali bi lahko bila neposredno prizadeta zaradi domnevnega neizpolnjevanja obveznosti iz Konvencije s strani druge pogodbenice. Pogodbenica, ki namerava predložiti zadevo na podlagi tega pododstavka, se mora pred tem posvetovati s pogodbenico, katere izpolnjevanje obveznosti je pod vprašajem. Predložena zadeva mora vključevati informacije o tem, za katere specifične obveznosti gre, in informacije, ki utemeljujejo predloženo zadevo, tudi glede tega, kako je ali bi lahko bila prizadeta pogodbenica.

                           (13)

                           Odbor za oceno morebitnih težav, s katerimi se pogodbenice soočajo pri izpolnjevanju obveznosti iz člena 4(1), člena 5(1) in (2) ter člena 10 Konvencije, potem ko od sekretariata prejme informacije teh pogodbenic v skladu z navedenimi določbami, o zadevi pisno obvesti pogodbenico. Če zadeva ni rešena v 90 dneh na podlagi posvetovanja z zadevno pogodbenico prek sekretariata in Odbor zadevo nadalje obravnava, to stori v skladu z odstavki 16 do 24.

                           (14)

                           Sekretariat zadeve, predložene v skladu s pododstavkom 12(a), v dveh tednih po njihovem prejemu posreduje članom Odbora za obravnavo na naslednjem zasedanju Odbora.

                           (15)

                           Sekretariat v dveh tednih po prejemu zadeve, predložene v skladu s pododstavkom 12(b) ali na podlagi odstavka 13, pošlje kopijo pogodbenici, katere izpolnjevanje obveznosti iz Konvencije je pod vprašajem, in članom Odbora za obravnavo na naslednjem zasedanju Odbora.

                           (16)

                           Pogodbenice, katerih izpolnjevanje obveznosti je pod vprašajem, lahko predložijo odgovore ali pripombe na kateri koli stopnji postopka iz tega sklepa.

                           (17)

                           Brez poseganja v odstavek 16 je treba dodatne informacije, ki jih pogodbenica, katere izpolnjevanje obveznosti je pod vprašajem, predloži kot odgovor na predloženo zadevo, sekretariatu posredovati v treh mesecih od datuma, ko ta pogodbenica prejme predloženo zadevo, razen če je zaradi okoliščin posameznega primera potrebno daljše časovno obdobje. Take informacije se nemudoma posredujejo članom Odbora za obravnavo na naslednjem zasedanju Odbora. Kadar se zadeva predloži v skladu s pododstavkom 12(b), sekretariat informacije posreduje tudi pogodbenici, ki je zadevo predložila.

                           (18)

                           Odbor se lahko odloči, da ne bo obravnaval predloženih zadev, za katere meni, da so:

                                       (a)

                                       de minimis;

                                       (b)

                                       očitno neutemeljene.

                     Olajševanje

                           (19)

                           Odbor obravnava vsako zadevo, ki mu je predložena v skladu z odstavkom 12 ali na podlagi odstavka 13, da bi ugotovil dejstva in temeljne vzroke zadevnega vprašanja ter ga pomagal rešiti, pri čemer upošteva člen 16 Konvencije. V ta namen lahko Odbor pogodbenici zagotovi:

                                       (a)

                                       nasvete;

                                       (b)

                                       nezavezujoča priporočila;

                                       (c)

                                       kakršne koli nadaljnje informacije, da se pogodbenici pomaga pri pripravi načrta za izpolnjevanje obveznosti, vključno s časovnim okvirom in cilji.

                     Možni ukrepi za obravnavo vprašanj izpolnjevanja obveznosti

                           (20)

                           Če Odbor po izvedbi postopka olajševanja iz odstavka 19 in ob upoštevanju vzroka, vrste, obsega in pogostosti težav z izpolnjevanjem obveznosti, vključno s finančno in tehnično zmogljivostjo pogodbenic, katerih izpolnjevanje obveznosti je pod vprašajem, meni, da je treba predlagati nadaljnje ukrepe za obravnavo težav pogodbenice pri izpolnjevanju obveznosti, lahko Konferenci pogodbenic, ob upoštevanju njene zmožnosti iz člena 18(5)(c) Konvencije, priporoči, da obravnava naslednje ukrepe, ki se sprejmejo v skladu z mednarodnim pravom, za doseganje izpolnjevanja obveznosti:

                                       (a)

                                       nadaljnjo podporo na podlagi Konvencije za zadevno pogodbenico, po potrebi vključno z omogočanjem dostopa do finančnih virov, tehnične pomoči in krepitve zmogljivosti;

                                       (b)

                                       svetovanje glede izpolnjevanja obveznosti v prihodnosti, da se pogodbenicam pomaga pri izvajanju določb Konvencije in spodbuja sodelovanje med vsemi pogodbenicami;

                                       (c)

                                       zahtevo, da zadevna pogodbenica poroča o svojih prizadevanjih;

                                       (d)

                                       izjavo o zaskrbljenosti v zvezi z morebitnim neizpolnjevanjem obveznosti v prihodnosti;

                                       (e)

                                       izjavo o zaskrbljenosti v zvezi s trenutnim neizpolnjevanjem obveznosti;

                                       (f)

                                       zahtevo, da izvršni sekretar primere neizpolnjevanja obveznosti objavi;

                                       (g)

                                       priporočilo, da pogodbenica, ki ne izpolnjuje svojih obveznosti, obravnava to vprašanje z namenom, da se stanje razreši.

                     Obravnava informacij

                           (21)

                                          (1)

                                          Odbor lahko prek sekretariata prejme relevantne informacije od:

                                                      (a)

                                                      pogodbenic;

                                                      (b)

                                                      relevantnih virov, kot meni, da je potrebno in primerno, ob predhodnem soglasju zadevne pogodbenice ali po navodilih Konference pogodbenic;

                                                      (c)

                                                      posredovalnega mehanizma Konvencije in zadevnih medvladnih organizacij. Odbor te informacije pošlje zadevni pogodbenici in jo pozove k predložitvi pripomb v zvezi z njimi.

                                          (2)

                                          Odbor lahko zahteva tudi informacije od sekretariata, po potrebi v obliki poročila, o zadevah, ki jih obravnava.

                           (22)

                           Za preučevanje sistemskih vprašanj splošnega izpolnjevanja obveznosti iz odstavka 25 lahko Odbor:

                                       (a)

                                       zahteva informacije od vseh pogodbenic;

                                       (b)

                                       v skladu z zadevnimi smernicami Konference pogodbenic zahteva relevantne informacije od katerih koli zanesljivih virov in zunanjih strokovnjakov ter

                                       (c)

                                       opravi posvetovanje s sekretariatom ter se opre na njegove izkušnje in znanje.

                           (23)

                           Ob upoštevanju člena 14 Konvencije Odbor, katera koli pogodbenica in katera koli oseba, vključena v posvetovanja Odbora, varujejo zaupnost informacij, prejetih kot zaupnih.

                     Spremljanje

                           (24)

                           Odbor spremlja posledice ukrepov, sprejetih na podlagi odstavkov 19 ali 20.

                     Vprašanja splošnega izpolnjevanja obveznosti

                           (25)

                           Odbor lahko preučuje sistemska vprašanja splošnega izpolnjevanja obveznosti v interesu vseh pogodbenic, kadar:

                                       (a)

                                       Konferenca pogodbenic to zahteva;

                                       (b)

                                       Odbor na podlagi informacij, ki jih sekretariat, ki deluje v skladu s svojimi funkcijami na podlagi Konvencije, prejme od pogodbenic in predloži Odboru, odloči, da je treba preučiti vprašanje splošnega neizpolnjevanja obveznosti in o njem poročati Konferenci pogodbenic.

                     Poročanje Konferenci pogodbenic

                           (26)

                           Odbor predloži poročilo za vsako redno zasedanje Konference pogodbenic, ki zajema:

                                       (a)

                                       opravljeno delo Odbora;

                                       (b)

                                       sklepe ali priporočila Odbora;

                                       (c)

                                       prihodnji delovni program Odbora, vključno z razporedom pričakovanih zasedanj, za katere meni, da so potrebna za izvedbo njegovega delovnega programa, za obravnavo in odobritev s strani Konference pogodbenic.

                     Drugi pomožni organi

                           (27)

                           Kadar se dejavnosti Odbora v zvezi s posameznimi vprašanji prekrivajo z odgovornostmi drugega organa iz Rotterdamske konvencije, lahko Konferenca pogodbenic Odboru naroči, naj se posvetuje z navedenim organom.

                     Izmenjava informacij z drugimi zadevnimi večstranskimi okoljskimi sporazumi

                           (28)

                           Kadar je ustrezno, lahko Odbor na zahtevo Konference pogodbenic ali neposredno zaprosi za specifične informacije od odborov za zagotavljanje izpolnjevanja obveznosti, ki nevarne snovi in odpadke obravnavajo v okviru drugih zadevnih večstranskih okoljskih sporazumov, in o teh dejavnostih poroča Konferenci pogodbenic.

                     Pregled mehanizma za zagotavljanje izpolnjevanja obveznosti

                           (29)

                           Konferenca pogodbenic redno pregleduje izvajanje postopkov in mehanizmov iz te priloge.

                     Povezava z reševanjem sporov

                           (30)

                           Ti postopki in mehanizmi ne posegajo v člen 20 Konvencije.